**A Magyar Nemzeti Bank NHP Zöld Otthon Programja keretében kötött lakáshitelekkel kapcsolatos adatkezelési tájékoztató**

**A Magyar Nemzeti Bank általános adatkezelési tájékoztatója**

A Magyar Nemzeti Bank (a továbbiakban: MNB) a tevékenysége során birtokába jutott, vagy általa rögzített személyes adatokat az Európai Parlament és Tanács a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló 2016/679. számú rendelet (a továbbiakban: GDPR) és az információs önrendelkezési jogról és az információszabadságról szóló 2011. évi CXII. törvény (a továbbiakban Infotv.) rendelkezéseinek megfelelően az MNB [általános adatkezelési tájékoztatója](https://www.mnb.hu/a-jegybank/informaciok-a-jegybankrol/gyakorlati-tudnivalok/adatvedelmi-tajekoztato) szerint kezeli.

Jelen tájékoztatóban foglaltak az általános adatkezelési tájékoztatóban foglaltakat egészítik ki az NHP Zöld Otthon Program keretében az MNB birtokába jutott, vagy általa rögzített személyes adatok kezelésére vonatkozó speciális rendelkezésekkel. A jelen dokumentumban nem szabályozott kérdésekben az [általános adatkezelési tájékoztató](https://www.mnb.hu/a-jegybank/informaciok-a-jegybankrol/gyakorlati-tudnivalok/adatvedelmi-tajekoztato) irányadó, így különösen a jegybanki információs rendszer, illetve és statisztikai tevékenység keretében folytatott adatkezeléssel kapcsolatos tájékoztatások.

**A tájékoztató célja, hatálya:**

*Az MNB által indított NHP Zöld Otthon Program mint monetáris politikai eszköz keretében az MNB által végzett adatkezelés célja*

Az MNB a Magyar Nemzeti Bankról szóló 2013. évi CXXXIX. törvény (a továbbiakban: MNBtv.) 4. § (1) bekezdésében meghatározott alapvető feladata, a monetáris politika végrehajtása keretében eljárva a monetáris politikai eszköztár elemeként 2021. október 4-én elindítja – a Növekedési Hitelprogram részeként – az NHP Zöld Otthon Programot (a továbbiakban: NHP ZOP). Az NHP ZOP keretében a jegybank 0 százalékos kamatozású, legfeljebb 25 éves futamidejű refinanszírozási kölcsönt nyújt a hitelintézeteknek, amelyet azok felülről korlátozott költségek mellett, az MNB NHP ZOP-ra vonatkozóan meghatározott feltételeknek megfelelő, Magyarország területén fekvő, energiahatékony, új lakóingatlan vásárlása, illetve építése, valamint újlakás-építési célú telek vásárlása céljából, jelzálogfedezet mellett (közvetlenül vagy más hitelintézeten keresztül) továbbhiteleznek fogyasztók részére.

Tekintettel arra, hogy az MNB-nek az MNBtv-ben rögzített közfeladatából adódóan felelőssége az is, hogy a monetáris politikai szempontok alapján meghatározott feltételek fennállásáról meggyőződjön, így az MNB fenntartja azt a jogát, hogy az NHP ZOP keretében létrejött lakáshitel szerződés (a továbbiakban: Lakáshitel Szerződés) teljes futamideje alatt ellenőrizhesse a Lakáshitel Szerződésre az NHP ZOP Terméktájékoztatójában vonatkozóan előírt feltételek teljesítését (a továbbiakban: ellenőrzés). Az ellenőrzés joga az MNB mellett annak ellenőrzésre meghatalmazott megbízottját is megilleti.

Ennek érdekében az MNB az NHP ZOP-ra vonatkozó feltételei között előírta, hogy a hitelintézet köteles a Lakáshitelszerződésben előírni, hogy az adós fogyasztó az ellenőrzés érdekében köteles a Lakáshitel ellenőrzése során együttműködni a hitelintézettel, valamint MNB-vel illetve annak megbízottjával, melynek keretében – szükség esetén – az adós fogyasztó az ellenőrzést folytató által kért formában és módon, a megjelölt határidőre, költségmentesen, ingyenesen adatot vagy (hitelesített másolatban) dokumentumot szolgáltat.

*Az NHP Zöld Otthon Program keretében létrejött Lakáshitel Szerződésekkel kapcsolatos adattovábbítás az MNB részére*

Az ellenőrzés érdekében a Fogyasztóval szerződést kötő hitelintézetek kötelesek az MNB részére a Lakáshitel Szerződést, annak biztosítéki szerződéseit, valamint a Lakáshitel Szerződéshez kapcsolódó valamennyi, a hitelintézetnél rendelkezésre álló iratot az MNB, illetve annak ellenőrzésre megbízottja részére ellenőrzésre átadni, ide nem értve a Lakáshitel Szerződéshez esetlegesen kapcsolódó állami támogatás igénylésére vonatkozó dokumentumokat.

Az iratátadás az átadott dokumentumokban található – az adósokra, biztosíték-nyújtókra, egyéb (a Lakáshitel Szerződés keretében) nyilatkozatot tevő természetes személyekre (a továbbiakban: érintettek) vonatkozó – személyes adatok vonatkozásában adattovábbításnak minősül, az MNB ezen személyes adatok vonatkozásában önálló adatkezelőnek minősül.

A jelen tájékoztató célja, hogy rögzítse az MNB által az ellenőrzés során alkalmazott adatvédelmi és -kezelési elveket, valamint adatvédelmi és -kezelési politikát, amelyet az MNB mint adatkezelő magára nézve kötelező erővel ismer el, továbbá tájékoztatást adjon az MNB által végzett adatkezelésekről az adatkezeléssel összefüggő jogokról, valamint a jogorvoslati lehetőségekről.

Az MNB mint adatkezelő a jelen tájékoztató nyilvánosságra hozatalával tájékoztatja az érintetteket az NHP Zöld Otthon Program keretében végzett személyes adatok kezelésével kapcsolatos általános információkról.

**Adatkezelő:**

Magyar Nemzeti Bank

Székhelye: 1054 Budapest, Szabadság tér 9. Ügyfélszolgálat: 1013 Budapest, Krisztina krt. 39. tel.: (+36 80) 203-776.

Az MNB adatvédelmi tisztviselője dr. Marton Tivadar János (telefon: 06 1 428 2600, e-mail: [martont@mnb.hu](mailto:martont@mnb.hu)).

**Az MNB adatkezelés alapelvei:**

Az MNB által, illetve az MNB szervezetében, rendszereiben személyes adat kezelése kizárólag jogszerűen, tisztességes eljárás keretei között és átlátható módon történhet.

Az adatkezelés kizárólag akkor és annyiban jogszerű, ha legalább a GDPR 6. cikk (1) bekezdésében foglaltak (jogalapok) egyike teljesül.

Tisztességes és átlátható az eljárás, amennyiben az érintett könnyen hozzáférhető, közérthető módon megfelelő tájékoztatást kap arról, hogy adatait hogyan gyűjtik, használják fel, azokba hogyan és kik tekintenek be vagy milyen egyéb módon kezelik.

Személyes adatok egyértelműen meghatározott jogszerű célból kezelhetők. A személyes adatok nem kezelhetők ezekkel a célokkal össze nem egyeztethető módon.

Az adatkezelés a célra figyelemmel indokolt kell legyen és a legszükségesebb mértékre kell korlátozódjon.

Az adatkezelésnek pontosnak kell lenni, a cél szerinti pontatlan adatkezelés haladéktalanul helyesbítendő, azaz minden észszerű intézkedést meg kell tenni annak érdekében, hogy az adatkezelés célja szempontjából pontatlan személyes adatokat töröljék vagy helyesbítsék.

Az adatokat olyan módon kell tárolni, amely az érintettek azonosítását csak a cél eléréséhez szükséges mértékben teszi lehetővé.

Az adatok kezelése során a megfelelő technikai vagy szervezési intézkedések alkalmazásával biztosítani kell a személyes adatok megfelelő biztonságát, ideértve az adatok jogosulatlan vagy jogellenes kezelésével, véletlen elvesztésével, megsemmisítésével vagy károsodásával szembeni védelmet is.

**Az adatkezelési időre vonatkozó általános elvek:**

Az MNB által kezelt adatok esetében a jelen tájékoztatóban megadott adatkezelési időket a strukturális adatbázisokban kezelt adatokra kell érteni. A köziratokról, a közlevéltárakról és a magánlevéltári anyag védelméről szóló 1995. évi LXVI. törvényben meghatározott irattári rendszerben az adatbázisokból törölt adatok fellelhetőek lehetnek, azonban ezeket az adatokat a törvény alapján meghatározott selejtezési, illetve levéltárba adás idejéig az MNB zártan kezeli.

**Adatbiztonsági intézkedések:**

Az MNB az elektronikus formában nyilvántartott személyes adatokat a saját szerverein tárolja, egyes esetekben adatfeldolgozót vesz igénybe. Az adatkezelés bármilyen kiszervezése esetén megbizonyosodik arról, hogy az igénybe vett szolgáltató biztosítja az adatkezelés megfelelő garanciáit. Az MNB megfelelő intézkedésekkel gondoskodik arról, hogy a személyes adatokat védje – többek között – a jogosulatlan hozzáféréstől vagy megváltoztatástól.

**A tájékoztatóban a következő érintetti jogok érvényesítése ismerhető meg:**

[Tájékoztatáshoz és hozzáféréshez való jog.](https://www.mnb.hu/a-jegybank/informaciok-a-jegybankrol/gyakorlati-tudnivalok/adatvedelmi-tajekoztato#_T%C3%A1j%C3%A9koztat%C3%A1shoz_%C3%A9s_hozz%C3%A1f%C3%A9r%C3%A9shez)

[Helyesbítéshez való jog.](https://www.mnb.hu/a-jegybank/informaciok-a-jegybankrol/gyakorlati-tudnivalok/adatvedelmi-tajekoztato#_Helyesb%C3%ADt%C3%A9shez_val%C3%B3_jog:)

[Az adatkezelés korlátozásához való jog](https://www.mnb.hu/a-jegybank/informaciok-a-jegybankrol/gyakorlati-tudnivalok/adatvedelmi-tajekoztato#_Az_adatkezel%C3%A9s_korl%C3%A1toz%C3%A1s%C3%A1hoz).

[Jogorvoslati lehetőség](https://www.mnb.hu/a-jegybank/informaciok-a-jegybankrol/gyakorlati-tudnivalok/adatvedelmi-tajekoztato#_Jogorvoslati_lehet%C5%91s%C3%A9g:).

1. **Az MNB által az NHP Zöld Otthon Program feltételeinek ellenőrzése során kezelt adatok**

1. Az adatkezelés célja és a kezelt adatok köre:

Az adatkezelés célja a MNBtv. 4. §-ában meghatározottak szerinti fent említett, az MNB-re ruházott közhatalmi jogosítványok gyakorlása keretében végzett, illetve közérdekű feladatainak végrehajtása érdekében folytatott (a pénzügyi közvetítőrendszer felügyelete keretében végzett ellenőrzési eljárásnak nem minősülő) ellenőrzés lefolytatása.

Kezelt adatok köre: A kezelt adatok köre: az érintett – Lakáshitel Szerződésben, annak biztosítéki szerződéseiben, valamint a Lakáshitel Szerződéshez kapcsolódó, a hitelintézetnél rendelkezésre álló iratban feltüntetett adata, így különösen az érintett neve, anyja neve, születési helye és ideje, lakcíme (tartózkodási helye), adóstársak hozzátartozói viszonya, ; ide nem értve ugyanakkor a Lakáshitel Szerződéshez esetlegesen kapcsolódó állami támogatás igénylésére vonatkozó dokumentumokat, valamint az azokban feltüntetett adatokat.

2. Az adatkezelés jogalapja:

Az adatkezelés a GDPR 6. cikk (1) bekezdés e) pontja alapján az MNB-re ruházott közhatalmi jogosítványok gyakorlása keretében végzett, illetve közérdekű feladatainak végrehajtása érdekében szükséges.

3. Az adatkezelés ideje:

Az adott Lakáshitel Szerződéshez kapcsolódóan nyújtott refinanszírozási kölcsönből eredő követelés fennállásáig.

4. Adattovábbítás:

Ebben az adatkezelési körben nem történik további adattovábbítás.

1. **Az adatkezeléssel összefüggő jogok:**

**Tájékoztatáshoz és hozzáféréshez való jog:**

Ön az „Adatkezelő” alcím alatt megadott elérhetőségeken keresztül, írásban tájékoztatást kérhet az MNB-től arról, hogy az MNB:

* milyen személyes adatait,
* milyen jogalapon,
* milyen célból,
* milyen forrásból,
* mennyi ideig kezeli,
* kezeli-e még a személyes adatait,
* kinek, mikor, milyen okból és mely személyes adataihoz biztosított hozzáférést vagy kinek továbbította a személyes adatait.

Ezen felül kérheti az MNB által tárolt személyes adatainak másolatát.

Az MNB az Ön kérelmét legfeljebb 30 napon belül, a kérelemben megadott elérhetőségre megküldött válaszlevelében teljesíti. Ha a kérelmet elektronikus úton küldi meg az MNB-hez, akkor az MNB válaszlevele is – lehetőség szerint – elektronikus úton érkezik meg hozzá. Ha más úton kéri megküldeni a választ, kérjük, jelezze ezt a kérelemben.

**Helyesbítéshez való jog:**

Ön az „Adatkezelő” alcím alatt megadott elérhetőségeken keresztül írásban kérheti, hogy az MNB módosítsa vagy pontosítsa valamely személyes adatát (pl.: a nevét, e-mail címét, ha abban változás következett be). Ha a kérelmet elektronikus úton küldi meg az MNB-hez, akkor az MNB válaszlevele is – lehetőség szerint – elektronikus úton érkezik meg hozzá. Ha más úton kéri megküldeni a választ, kérjük, jelezze ezt a kérelemben.

Az MNB a kérelmét indokolatlan késedelem nélkül legfeljebb 30 napon belül teljesíti és erről a kérelmet benyújtót az általa megadott elérhetőségre küldött levélben értesíti.

**Az adatkezelés korlátozásához való jog:**

Ön az „Adatkezelő” alcím alatt megadott elérhetőségeken keresztül írásban kérheti az MNB-től az adatkezelés korlátozását. Korlátozás esetén az MNB csak tárolhatja a személyes adatot, egyéb adatkezelési tevékenységet kizárólag a korlátozást kérő hozzájárulásával jogi igény előterjesztése miatt vagy közérdekből végezhet.

Az adatok korlátozását akkor lehet kérni, ha:

* úgy gondolja, hogy adatai nem pontosak, vagy
* úgy gondolja, hogy adatait az MNB jogellenesen kezelte, de az adat törlését nem szeretné,
* igényli az adatkezelést jogi igénye érvényesítése vagy védelme miatt, de már az MNB-nek nincs szüksége ezekre az adatokra.

Az MNB a kérelmét indokolatlan késedelem nélkül, legfeljebb 30 napon belül teljesíti és erről a kérelmet benyújtót az általa megadott elérhetőségre küldött levélben értesíti. Ha a kérelmet elektronikus úton küldi meg az MNB-hez, akkor az MNB válaszlevele is – lehetőség szerint – elektronikus úton érkezik meg hozzá. Ha más úton kéri megküldeni a választ, kérjük, jelezze ezt a kérelemben.

**Jogorvoslati lehetőség:**

Amennyiben az Ön megítélése szerint az adatkezelés nem felelt meg a jogszabályi követelményeknek, kezdeményezheti az MNB adatvédelmi tisztviselőjének eljárását, illetve bírósághoz fordulhat.

Ezen felül a Nemzeti Adatvédelmi és Információszabadság Hatóságnál bejelentéssel bárki vizsgálatot kezdeményezhet arra hivatkozással, hogy személyes adatok kezeléséhez fűződő jogok gyakorlásával kapcsolatban jogsérelem következett be, vagy annak közvetlen veszélye fennáll.

Nemzeti Adatvédelmi és Információszabadság Hatóság elérhetősége:

Nemzeti Adatvédelmi és Információszabadság Hatóság

posta cím: 1363  Budapest, Pf.: 9.

cím: 1055  Budapest, Falk Miksa utca 9-11.

Telefon: +36 (1) 391-1400

Fax: +36 (1) 391-1410

E-mail: [ugyfelszolgalat@naih.hu](mailto:ugyfelszolgalat@naih.hu)